次韵子瞻送顧子敦河北都運二首  其二
作者：黄庭堅
朝代：宋

paragraphs: 今代顧虎頭，骨相自雄偉。
不令長天官，亦合丞御史。
能貧安四壁，無慍可三已。
昨來立清班，國士相顧喜。
何因將使節，風日按千里。
汲黯不居中，似非朝廷美。
太任錄萬事，御坐留諫紙。
發政恐傷民，天步薄冰履。
蒼生憂其魚，南畝多被水。
公行圖安集，信目勿信耳。